*és nem is csak a népért, hanem azért is, hogy Isten szétszóródott gyermekeit egybegyűjtse. (Jn 11,52)*

Isten végtelenül bölcs terve, magasabb nézőpontja. Nemcsak Izrael népéért. Ez az a lehetőség, amelyik által mi is Isten trónjához kerülhetünk.

Amikor Isten tervez, Ő nagy méretekben gondolkodik. Amikor az ember közbejárásával a világ a bűn által megfertőződött, ez mindenhova kihatott. Isten tehát az egész földet visszavásárolta. De nem csak területileg, hanem időben is. Őt ugye nem befolyásolja a mi időnk, Számára nem volt gond a világ kezdetétől a végéig tartó összes gondolatban és tettben megnyilvánuló bűn „mértékét” meghatározni.

Jézusnak tehát az egész emberiségért meg kellett halnia, ebből az embertömegből összegyűjtésre azok kerülnek, aki hittel elfogadják a kereszt váltsághalálát. De mindenki „bele van számítva”! Fogadd el Jézust, ismerd meg Őt, mint a Mindenható Isten emberré lett Fiát és számodra is szabad az út a mennyei helyekre, odamehetsz Isten dicsőséges trónjához!

Mindezt tartalmazza a főpap, Kajafás egyetlen mondata: „*jobb nektek, hogy egyetlen ember haljon meg”.* Jézus meghalt, hogy mi élhessünk! *Vadon Gyula*